Ai 17 di Mai a jerin in 50 mil, daûr des cifris dai organizadôrs, a sfilâ pes stradis di Sant Jacum di Galizie (Santiago de Compostela) in difese de leç su la politiche linguistiche che il gnûf president dal guvier galizian, Alberto Núñez Feijoo, al à in progjet di cambiâ. La iniziative, promovude de organizazion “A Mesa pola Normalización Lingüística”, e je la plui gruesse che si à vude in Galizie in difese dai dirits linguistics. Intal so discors denant de int, il president di A Mesa, Carlos Callón, al à dite che bisugne fâi capî al guvier che al à il dovê di difindi e di promovi la lenghe proprie dal paîs, daûr di ce che al previôt il Statût di autonomie. Cumò i tocje a Núñez Feijoo di fâ la sô mosse – al à zontât Callón – e nô lu tignarìn di voli cun atenzion e se nol mudarà ande o tornarìn in place inmò cun plui fuarce. A condanâ la politiche che la gnove aministrazion di diestre e vûl meti in at pe lenghe, massime inte scuele, a son stâts ancje i rapresentants dal Partît Socialist e dal BNG (Bloc Nazionâl Galizian) che a àn acusât la Zonte regjonâl di volê meti in vore un “apartheid linguistic”. Núñez Feijoo al à declarât che al larà indenant cu la sô politiche cence abadâ a di une manifestazion che al definìs “politiche”. Dut câs, fintremai la Reâl Academie Galiziane, par solit une vore moderade, e à criticât in maniere clare i intindiments de aministrazion regjonâl in materie di politiche linguistiche.
Font: Galiza Hoxe, 17-19/05/09; Món Divers, 14/05/09
fur_Latn cat_Latn